Colt Express

**קולט אקספרס- חוקים\תורגם ע"י רוסטי לובומסקי**

קובץ PDF עם החוקים:
קובץ:Colt express קולט-אקספרס.pdf

**הקופסא כוללת**:

·      6 קרונות רכבת.

·      1 קטר.

הערה: יש להרכיב את הקטר והקרונות בזהירות כשפותחים את המשחק לראשונה לפי ההוראות המודפסות המגיעות במשחק.

·      10 רכיבי סביבה (קקטוסים וכו').

·      אסימוני שלל במגוון ערכים:

א.     18 שקי כסף בערכים שנעים בין 250$ ל-500$ כל אחד.

ב.     6 יהלומים בערכים של 500$ כל אחד.

ג.      2 מזוודות בערכים של 1,000$ כל אחד.

·      17 קלפי סיבובים:

א.     7 קלפים למשחקים בני 2-4 שחקנים.

ב.     7 קלפים למשחקים בני 5-6 שחקנים.

ג.      3 קלפי עצירה.

·      חייל משחק צהוב- "המרשל".

·      13 קלפי קליעים "נייטרליים".

·      חלקים ייחודיים לכל שחקן (X6):

א.     קלף דמות אחד.

ב.     10 קלפי פעולה.

ג.      6 קלפי קליע.

ד.     חייל משחק בצבע הדמות.

**הכנת המשחק**

1.     כל שחקן בוחר דמות. הוא לוקח את קלף הדמות שלו ומניח אותו על השולחן לפניו. הוא לוקח את ששת קלפי הקליע בצבע של הדמות שלו ומניח אותם משמאל לקלף הדמות- בסדר יורד (הקלף של ה-6 קליעים, של ה-5 קליעים וכיוצ"ב).

2.     לאחר מכן כל שחקן מערבב את עשרת קלפי הפעולה בצבע של הדמות שלו ומניח אותם לימין קלף הדמות עם הפנים כלפי מטה- זוהי החפיסה שלו.

3.     כל שחקן לוקח שק כסף אחד בעל ערך של 250$ ומניח אותו על קלף הדמות שלו עם הערך כלפי מטה, מוסתר משאר השחקנים.

4.     במרכז השולחן, הנח את הקטר ובשורה מאחוריו קרונות לפי מספר השחקנים (קרי במשחק של 4 שחקנים למשל יהיה קטר + 4 קרונות). בחר איזה קרונות שאתה רוצה ולפי איזה סדר שאתה רוצה.

5.     הכנס לתוך כל קרון אסימוני שלל לפי הכמויות המודפסות על הקרון עצמו (ככה: ). שקי הכסף נבחרים באקראי ומונחים עם הפנים כלפי מטה בכל קרון.

6.     הנח את "המארשל" ומזוודה אחת בתוך הקטר. הנח את שאר אסימוני השלל בחזרה בקופסה.

7.     באקראי, בחר 4 קלפי סיבוב (בהתאם לכמות השחקנים, בחר מקלפי הסיבוב המיועדים ל 5-6 שחקנים או אלה המיועדים ל-2-4 שחקנים) וערבב אותם. בחר אחד מקלפי העצירה באקראי והוסף אותו לתחתית ערימת קלפי הסיבוב. הנח את קלפי הסיבוב שנבחרו בצד ואת השאר השב לקופסה.

8.     הנח את 13 קלפי הקליעים הנייטרליים בסמוך לקטר.

9.     טול את כל חיילי המשחק של השחקנים וערבב אותם. בחר אחד מהם באקראי. השחקן שנבחר הוא השחקן הראשון בסיבוב הראשון.

10.  הכנס את חיילי המשחק של השחקנים לתוך הקרונות לפי החלוקה הבאה: השחקנים האי-זוגיים בקרון הראשון והשחקנים הזוגיים בקרון השני (למשל במשחק של 6 שחקנים: השחקן הראשון, השלישי והחמישי בקרון הראשון. השחקן השני, הרביעי והשישי בקרון השני).

**מטרת המשחק**

על מנת לנצח במשחק, עליך להפוך לשודד העשיר ביותר. על מנת להצליח בכך, אתה תתחרה עם יריבך על השגת השלל הרב ביותר. כמו כן, "האקדוחן" יזכה בבונוס של 1,000$!

**סדר המשחק**

המשחק מתנהל במהלך 5 סיבובים. כל סיבוב מורכב מ-2 שלבים: שלב התכנון ושלב הביצוע.

**סיום המשחק**

המשחק מסתיים לאחר 5 סיבובים. כל שחקן מחשב את הערך של כל אסימוני השלל שלו. בתואר "האקדוחן" זוכה השחקן שירה הכי הרבה קליעים (קרי, שנותרו לו הכי מעט קליעים באקדח). הוא מקבל בונוס של 1,000$.

אם מספר שחקנים שווים בכמות הקליעים שהם ירו- כל אחד מהם מקבל את התואר של "אקדוחן" ואת הבונוס.

השחקן העשיר ביותר מנצח. במקרה של שוויון- השחק שנורה הכי מעט פעמים (קרי, קיבל הכי פחות קליעים משחקנים אחרים ו/או מהמארשל) זוכה במשחק.

**תחילת הסיבוב**

בתחילתו של כל סיבוב כל שחקן מערבב את חפיסת קלפי הפעולה שלו ושולף ליד שלו 6 קלפים. השחקן הראשון בסיבוב פותח את קלף הסיבוב הראשון ומניח אותו במרכז השולחן שכולם יוכלו לראות.

קלף הסיבוב מציג את מספר הקלפים שכל אחד ישתמש בהם בסיבוב הזה (לפי כמות הסמלילים של קלפים), חוקים מיוחדים לגבי הקלפים שיונחו (ראה בהמשך) ומה יקרה בסוף הסיבוב.

- 4 קלפים יהיו בתור הזה.       - 5 קלפים יהיו בתור הזה.

**שלב ראשון- התכנון**

לכל שחקן, החל מהשחקן הראשון ואחר כך בכיוון השעון, יש בחירה איזו פעולה לעשות בתורו: הוא יכול להניח את אחד מקלפי הפעולה שבידו עם הפנים כלפי מעלה, גלויים לעיני כל ובמרכז השולחן, או לשלוף 3 קלפים מהחפיסה שלו ליד (שימו לב: במקרים מסוימים ניתן להניח קלפים עם הפנים כלפי מטה, כלומר חסויים מעיני שאר השחקנים- ראו בהמשך).

שלב התכנון מסתיים כאשר כל שחקן נקט כמות פעולות בהתאם לכמות סמלילי הקלפים על קלף הסיבוב. כל קלף פעולה שלא שוחק חוזר לחפיסה של השחקן.

מובהר- כל קלף ששחקן מניח מונח מעל הקלף שהניח השחקן שלפניו כך שתיווצר ערימה.

**שלב שני- הביצוע**

השחקן הראשון לוקח את ערימת קלפי הפעולה שכל השחקנים שיחקו בשלב התכנון, הופך אותה על גבה (מבלי לשנות את סדר הקלפים) והופך את הקלפים לפי הסדר. כל שחקן מבצע את הפעולה שבקלף שהוא שם (הוא חייב לבצע את הפעולה אבל אם יש לו בחירה בפעולה בין כמה אפשרויות- הוא רשאי לבחור מבין האפשרויות. **חשוב:** הבחירה בין האפשרויות מתבצעת בזמן חשיפת קלף הפעולה בשלב הביצוע ולא בזמן הנחת קלף הפעולה בשלב התכנון). השחקן מקבל את קלף הפעולה שלו בחזרה ומניח אותו על החפיסה שלו.

לאחר ששוחקו כל קלפי הפעולה- השלב השני מסתיים.

**סיום הסיבוב**

כל שחקן מערבב את החפיסה שלו, ביחד עם כל הקליעים שיש בה (ראה בהמשך) ומניח את החפיסה מימין לקלף הדמות שלו. השחקן משמאלו של השחקן הראשון הופך להיות השחקן הראשון החדש. סיבוב חדש מתחיל.

**הסבר על קלפי הפעולה והסימנים**

חשוב להבהיר בהתחלה- בכל שלב השודדים יכולים להיות בתוך הקרון או על הגג שלו (זה נכון גם לגבי הקטר ובכל מקום שבו מוזכר "קרון" זה כולל גם את הקטר).

תנועה- - קלף התנועה מאפשר לך לזוז אופקית בין קרונות.

אם אתה **בתוך קרון** אתה רשאי לזוז קרון אחד קדימה או אחורה.

אם אתה **על גג קרון** אתה רשאי לזוז מרחק של עד 3 קרונות קדימה או אחורה.

עלייה/ירידה- - קלף העלייה ירידה מאפשר לך לעלות לגג הקרון (אם אתה נמצא בתוך הקרון) או לרדת לתוך הקרון (אם אתה נמצא על הגג).

מארשל- - קלף המארשל מאפשר לך להזיז את חייל המארשל בתוך הרכבת קרון אחד קדימה או אחורה.

ירייה- - קלף הירייה מאפשר לך לנסות ולירות באחד מיריביך. אם אתה נמצא **בתוך קרון**, אתה יכול לירות בכל שחקן שנמצא **בתוך קרון** סמוך לקרון שלך, בין אם מקדימה או מאחורה. *לא ניתן* לירות באדם שנמצא איתך באותו קרון. *לא ניתן* לירות בשחקן שנמצא במרחק של יותר מקרון אחד ממך.

אם אתה נמצא **על הגג**, אתה יכול לירות בכל שחקן שנמצא בקו הירי שלך, לא משנה מה המרחק שלו ממך. שחקן נמצא בקו הירי שלך אם אין אף שחקן אחר ביניכם.

במקרה שיש לך אפשרות לירות ב-2 שחקנים שונים או יותר- אתה בוחר במי לירות.

השחקן שנורה מקבל קלף קליע מתוך ערימת קלפי הקליע של השחקן היורה ומוסיף אותו לחפיסה שלו.

אם אין באפשרות השחקן לירות באיש- הפעולה לא עושה דבר.

***הבהרה***: קלפי הקליע הם קלפים שנועדו לפגוע ביריב שלך. לקלף הקליע בחפיסה אין כל פעולה ולכן שחקן ששולף קלף קליע- מוגבל בכמות הפעולות שלו בכל תור. לכן היתרון בירי הוא כפול: אתה גם מתחרה על תואר האקדוחן וגם מקשה על יריביך כאשר הם שולפים קלפים מהחפיסה.

שוד- - השחקן בוחר אחד מאסימוני השלל שבמיקום שבו הוא נמצא כרגע ומוסיף אותו, עם הפנים למטה, לערימת השלל שלו שנמצאת על קלף הדמות שלו. אם אתה נמצא **בתוך קרון** אתה לא יכול לשדוד שלל מהגג של הקרון ולהפך.

אם אין שלל במקום שבו נמצא השחקן- הפעולה לא עושה דבר.

אגרוף- - השחקן בוחר שחקן יריב שנמצא איתו באותו קרון ובאותה קומה ותוקף אותו. השחקן המותקף מאבד אסימון שלל אחד (אם יש לו): השחקן התוקף בוחר את אחד מאסימוניו של השחקן המותקף ומבלי להסתכל על ערכו מניח אותו באותו מקום בו שניהם נמצאים.

כעת, הזז את השחקן המותקף קרון אחד קדימה או אחורה לבחירתך, באותה קומה.

***הבהרה:*** בשום שלב ובשום מצב שחקן לא יכול "לעוף" מהרכבת, בין אם קדימה ובין אם אחורה. לכן, אם למשל שחקן נמצא בקטר ושחקן אחר תוקף אותו, הוא חייב להזיז אותו אחורה.

**המארשל**

כששחקן נכנס לקרון שבו נמצא המארשל, או כשהמארשל נכנס לקרון בו נמצא שחקן קורים 2 דברים במקביל: כל השחקנים באותו קרון "בורחים" לגג, וכל אחד מהשחקנים מוסיף לחפיסה שלו קליע נייטראלי. בשום שלב לא יכול להיות שחקן עם מארשל באותו קרון.

אם נגמרת חפיסת קלפי הקליעים הנייטרלים, אז אין יותר קליעים נייטרלים במשחק. עדיין לא ניתן להיות עם מארשל באותו קרון וצריך לברוח לגג- אבל לא מקבלים קליע נייטרלי.

**הסבר על הדמויות**

*גוסט*- - במהלך התור הראשון שלך בכל סיבוב, אתה רשאי להניח קלף פעולה אחד עם הפנים למטה. אם אתה בוחר לשלוף 3 קלפים בתור הראשון שלך, אתה לא יכול להשתמש ביכולת הזו בהמשך.

בל- - שחקן יריב לא יכול לבחור בך כמטרה של אגרוף או ירייה אם יש לו אפשרות לבחור בשחקן אחר באותו תור.

שאיין- - כשאתה מאגרף שחקן יריב, אתה רשאי לקחת אליך את שק הכסף (ושק כסף בלבד) שהוא איבד כתוצאה מהאגרוף. ***חשוב***- אם בחרת שהשחקן ייאבד יהלום או מזוודה, אתה מניח אותם באותו מיקום כרגיל ולא לוקח אותם ליד.

טוקו- - אתה רשאי לירות בשחקן יריב שנמצא על הגג של הקרון שבתוכו אתה נמצא (אם אתה **בתוך הקרון**) או בשחקן שנמצא בתוך הקרון שעל גגו אתה נמצא (אם אתה **על הגג**)- קרי ירייה דרך התקרה/רצפה.

דג'אנגו-  - כשאתה יורה בשחקן יריב, הזז את היריב קרון אחד הצידה, בכיוון הירייה.

דוק- - בתחילת כל סיבוב, אתה שולף 7 קלפים מהחפיסה במקום 6.

**קלפי הסיבוב**

- על קלף הפעולה להיות מונח עם הפנים כלפי מעלה בתור זה.

- מנהרה- על קלף הפעולה להיות מונח עם הפנים כלפי מטה בתור זה.

- האצה- בתור הנוכחי כל שחקן משחק 2 פעולות ברצף.

- החלפה- תור זה משוחק בסדר **הפוך**, כאשר מתחילים בשחקן הראשון.

**האירועים**

בחלק מקלפי האירוע מצויר בצד ימין למעלה אירוע שקורה בסוף הסיבוב, אחרי סיום השלב השני:

- המארשל כועס- המארשל יורה בשחקנים שנמצאים על גג הקרון בו נמצא המארשל. כל אחד מהם מקבל קליע נייטרלי. לאחר מכן המארשל זז קרון אחד אחורה (אם הוא כבר בקרון האחרון- הוא לא זז).

- העפה- כל השחקנים שנמצאים על הגג זזים לגג של הקרון האחרון.

- בלימה- כל השחקנים שנמצאים על הגג זזים קרון אחד קדימה (לכיוון הקטר).

- קח את הכל- הכנס מזוודה שנייה למשחק, למיקום בו נמצא המארשל כרגע.

- כיוס- כל שחקן שנמצא לבד במיקום שבו יש אסימוני שלל, רשאי לקחת אסימון של שק כסף (שק כסף בלבד) אם יש שם.

- נקמתו של המארשל- כל שחקן שנמצא על הגג מעל הקרון בו נמצא המארשל מאבד את שק הכסף עם הערך הכי נמוך שברשותו (אם לשחקן אין שק כסף, הוא לא מאבד דבר, גם אם יש לו יהלומים או מזוודות).

- הנהג כבן ערובה- כל שחקן שנמצא בתוך הקטר או על גג הקטר מקבל בונוס של 250$.

- מרד הנוסעים- כל שחקן שנמצא **בתוך קרון** מקבל קליע נייטרלי.

**גרסה למתקדמים**

בגרסה זו מוסיפים חפיסת קלפים מושלכים מימין לחפיסה הרגילה.

החוקים משתנים כדלקמן:

·      בתחילת כל סיבוב, השלך לחפיסת הקלפים המושלכים כל קלף קליע ששלפת.

·      בסוף שלב התכנון, אתה רשאי להשאיר בידך את הקלפים שאתה מעוניין שישארו אצלך לסיבוב הבא. השלך את כל קלפי הקליעים. השלך כל קלף פעולה שאינך מעוניין להשאיר.

·      במהלך שלב הביצוע, קח את כל קלפי הפעולה שהשתמשת בהם והוחזרו לך והנח אותם עם הפנים כלפי מעלה בחפיסת הקלפים המושלכים שלך. כל קליע שאתה מקבל במהלך התור, לעומת זאת, מונח בחפיסה הרגילה שלך.

·      בתחילת כל סיבוב השלם את כמות הקלפים שבידך ל-6.

·      בכל שלב בו החפיסה שלך התרוקנה ואתה צריך לשלוף קלפים נוספים, ערבב את חפיסת הקלפים המושלכים שלך וצור חפיסה חדשה ממנה אתה יכול לשלוף את הקלפים.

**חוקים ל-2 שחקנים**

·      צור רכבת עם קטר ו-4 קרונות.

·      כל שחקן בוחר 2 דמויות שיעבדו בצוות ולוקח את הקלפים וחיילי המשחקים המתאימים להן.

·      הנח את חיילי המשחק של כל דמות בצוות ב-2 הקרונות האחרונים.

·      צור כרגיל חפיסה ממנה אתה שולף מימין לקלפי הדמות ומשמאל 6 כדורי קליעים.

·      כמו כן קח שק כסף בערך של 250$ לכל אחת מהדמויות והנח על קלף הדמות.

·      הוצא מהמשחק (לגבי כל אחד מהדמויות) קלף אחד מקלפי הפעולה שיש לך 2 מהן. כמו כן, בחר את אחת הדמויות והוצא את קלף המארשל שלה מהמשחק. בסוף התהליך הזה יישארו לך 11 קלפים: 2 קלפי ירייה (אחד לכל דמות), 2 קלפי אגרוף (אחד לכל דמות), 2 קלפי תנועה (אחד לכל דמות), 2 קלפי עלייה/ירידה (אחד לכל דמות), 2 קלפי שוד (אחד לכל דמות) וקלף מארשל אחד.

·      ערבב את הקלפים הנ"ל ביחד וצור את החפיסה שלך.

·      המשחק ב-2 שחקנים משוחק לפי חוקי הגרסה המתקדמת (ראה למעלה). הצוות העשיר ביותר מנצח. עם זאת, במשחק של 2 שחקנים אין תואר "אקדוחן". *הערה*: לא בלתי נמנע ששחקנים מאותו צוות ירו בטעות אחד בשני!